Ο βάλτος (ταινία)

Ο Βάλτος είναι ελληνική κινηματογραφική ταινία παραγωγής 1973, σε σκηνοθεσία Ντίνου Δημόπουλου, ο οποίος έγραψε και το σενάριο μαζί με τον Λάζαρο Μοντανάρη. 
Η ταινία προβλήθηκε τη σεζόν 1973-1974 και έκοψε 106.741 εισιτήρια.  Ήρθε στην 8η θέση σε 44 ταινίες και γυρίστηκε εξ ολοκλήρου στην Κόπραινα, ένα λιμανάκι στον Αμβρακικό κόλπο.

Ο διευθυντής φωτογραφίαςς Γιώργος Αρβανίτης (που επιμελήθηκε επίσης τη φωτογραφία των ταινιών Τόπος κρανίου, Ο μεγάλος ερωτικός και Ιωάννης ο βίαιος) έλαβε τιμητική διάκριση ειδικών επιτεύξεων στο 14ο Φεστιβάλ Κινηματογράφου Θεσσαλονίκης το 1973.

Πλοκή
Μια οικοδομική εταιρία έχει στήσει μια απάτη μαζεύοντας χρήματα από ιδιώτες προκειμένου να τους χτίσει σπίτια. Το μυστικό γνωρίζουν μόνο τρία άτομα. Ο Βασίλης, ο Αλέξης και η Λένα. Την τελευταία μέρα πριν αυτοί οι τρεις το σκάσουν στο εξωτερικό με ένα μικρό ιδιωτικό αεροπλάνο και τα χρήματα της απάτης (45.000.000 δραχμές), η Λένα αποκαλύπτει το μυστικό σε έναν παλιό της φίλο και θύμα της απάτης, τον Δημήτρη. Έτσι, την επόμενη μέρα φεύγουν και οι τέσσερις με το αεροπλάνο. Θα προσγειωθούν σε μια έρημη περιοχή, όπου οι δύο άντρες θα προσπαθήσουν να σκοτώσουν τον Δημήτρη. Η Λένα, αφού προσπαθήσει να τον σώσει, θα προσπαθήσει να πάρει τον χειρισμό του αεροπλάνου. Θα το ρίξει όμως σε έναν βάλτο...

Η όλη περιπέτεια κινεί το ενδιαφέρον των κατοίκων της περιοχής, ενός γέρου φαροφύλακα, της κόρης του, ενός αποφυλακισμένου, του Βαγγέλη, και της γυναίκας του φαροφύλακα. Όταν είχε αποφυλακιστεί ο Βαγγέλης, μαζί με έναν άλλον είχαν επιχειρήσει να βιάσουν την κόρη του φαροφύλακα. Ο φαροφύλακας σκότωσε τον άλλον και έτσι ο Βαγγέλης εξαγοράζει την σιωπή του με χρήματα. Αυτές οι δυο τετράδες προσπαθούν να βγάλουν τα χρήματα από το αεροπλάνο, ελπίζοντας ότι όλοι θα πάρουν μερίδιο στο τέλος. Όμως η καχυποψία είναι διάχυτη. Η κόρη του φαροφύλακα ερωτεύεται τον Αλέξη.

Στην συνέχεια βλέπουμε την ιστορία και ενός άλλου ζευγαριού, του Θάνου και της Άννας, οι οποίοι, μετά την άρνηση των πλούσιων γονέων της Άννας για τον γάμο τους, κλέβονται και καταφεύγουν με μια βάρκα στο νησάκι που βρίσκονται οι πρωταγωνιστές. Ο Βαγγέλης τους καίει τη βάρκα, τους παίρνει τα πράγματα και τους υποχρεώνει με τη βία να συμμετέχουν και αυτοί στις προσπάθειες για την ανέλκυση των χρημάτων. Σιγά-σιγά, ο Θάνος αποκαλύπτει το πραγματικό του πρόσωπο, ότι δηλαδή είναι ένας προικοθήρας που παρίστανε τον ερωτευμένο με την Άννα για τα λεφτά της.

Τα λεφτά ανακτώνται και το βυθισμένο αεροπλάνο βγαίνει από τον βάλτο. Μετά από ένα τρικούβερτο γλέντι όμως, ο Βασίλης και ο Αλέξης σκέφτονται ένα σχέδιο για να πάρουν όλα τα λεφτά και να φύγουν μόνοι τους. Ο Αλέξης όμως αρρωσταίνει μετά από δάγκωμα σκύλου σε μια έντονη διένεξη με τον φαροφύλακα, καθότι οι πληγές του μολύνονται από τα νερά του βάλτου κι έτσι το σχέδιο το προχωράει μόνος του ο Βασίλης. Κλειδώνει τους υπόλοιπους στον φάρο που έχουν περάσει την νύχτα μετά από το γλέντι και την καταιγίδα και τους κόβει την πρόσβαση στο νερό μέχρι να του δώσουν όλα τα χρήματα. Το σχέδιο πετυχαίνει και ο Βασίλης το σκάει με το αεροπλάνο και με τη βοήθεια της Λένας την οποία εκβιαστικά παίρνει μαζί του εφόσον είναι η μόνη που ξέρει να το οδηγεί. Όμως, ο Αλέξης με όση δύναμη του απομένει, βρίσκει το κλειδί και ανοίγει τον φάρο. Η Λένα βλέπει ότι οι άλλοι κατάφεραν να βγουν απ τον φάρο και θέλει να επιστρέψει σ αυτούς.Ο Βασίλης όμως την χτυπά και χάνει τον έλεγχο του αεροπλάνου το οποίο συντρίβεται στη θάλασσα κι έτσι οι δύο επιβαίνοντες σκοτώνονται και τα λεφτά χάνονται.

Διανομή ρόλων

Βέρα Κρούσκα - Λένα
Γιώργος Τζώρτζης - Δημήτρης
Γιάννης Βόγλης - Βαγγέλης
Νότης Περγιάλης - Μανόλης (φαροφύλακας)
Ρίτα Μπενσουσάν - Μάρθα
Μόνα Λίζα Αρμπί - Μάρω
Κώστας Τσιάνος - εργαζόμενος αεροδρομίου
Δημήτρης Μαλαβέτας - Αλέξης
Αλέξανδρος Αντωνόπουλος - Θάνος 
Καίτη Γρηγοράτου - Άννα
Κώστας Νάος - Βασίλης

 Παραγωγή 
Την σκηνοθεσία ανέλαβε ο Ντίνος Δημόπουλος και το σενάριο ο Δημόπουλος μαζί με τον Λάζαρο Μοντανάρη. Την μουσική επιμελήθηκε ο Γιώργος Χατζηνάσιος και το τραγούδι τίτλων ερμηνεύει η Δήμητρα Γαλάνη. Η παραγωγή ήταν της Φίνος Φιλμ.

Ο Νέστορας Μάτσας έγραψε στην εφημερίδα Βραδυνή για την ταινία, που προβλήθηκε ένα μήνα πριν από τα γεγονότα του Πολυτεχνείου: http://finosfilm.com/movies/view/172

 Παραπομπές 

 Εξωτερικοί σύνδεσμοι 

 Ο βάλτος στη Φίνος Φιλμ
 Ο βάλτος στην TMDb

Κατηγορία:Ταινίες του 1973
Κατηγορία:Ταινίες παραγωγής Φίνος Φιλμ
Κατηγορία:Ελληνικές ταινίες της δεκαετίας 1970
Κατηγορία:Ελληνόφωνες ταινίες
Κατηγορία:Ελληνικές δραματικές ταινίες
Κατηγορία:Ταινίες σε σκηνοθεσία Ντίνου Δημόπουλου
Κατηγορία:Ταινίες με μουσική σύνθεση Γιώργου Χατζηνάσιου
Κατηγορία:Ταινίες γυρισμένες στην Ελλάδα